**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 17.03. - 21.03.2025 г.**

**18 МАРТ 2025 г.**

**Наказателно дело от общ характер №806/2024 година – 10:30 часа**

На 18.03.2025 година, състав на Плевенски окръжен съд ще разгледа наказателно дело №806/2024 година, образувано срещу Х.Л.Х., роден 1981 година, от град Кнежа, обвинен в това, че

На 10.07.2024 година в град Кнежа направил опит да умъртви с нож повече от едно лица.

На гореспоменатата дата възникнал спор и сбиване между обвиняемия, пострадалите и други лица (техни роднини), по повод минало спречкване. По време на боя, обвиняемият извадил нож и нанесъл наранявания на трима, като нараняването на едното лице довело до обилна кръвозагуба и опасност за живота. Благодарение на навременната медицинска намеса, изразяваща се в спешна операция на засегнатите венозни съдове, не е настъпила неговата смърт. Другите две лица, които са получили порезно-прободна и порезна рани, не са били със сериозни животозастрашаващи наранявания.

**19 МАРТ 2025 г.**

**Наказателно дело от общ характер №862/2023 година – 10:00 часа**

На 19.03.2025 година, е насрочено съдебно заседание по наказателно дело №862/2023 година, образувано срещу **В.И.Д.**, роден 1960 година от с.Къшин, обл. Плевен, обвинен в това, че

На 22.01.2022 година, при управление на МПС, по непредпазливост причинил смъртта на едно лице.

На посочената дата, обвиняемият е трябвало да превози пациенти на хемодиализно лечение от УМБАЛ „Г.Странски“ до домовете им в различни населени места, със служебен бус. При оставянето на един от пациентите (пострадалото лице), обвиняемият шофьор не видял, че същият е слязъл вече от автобуса и предприел придвижване на автомобила назад, като при тази маневра ударил пострадалия и го прегазил. Пострадалият получил тежки травми и починал преди пристигането на медицинския екип, който бил повикан.

**20 МАРТ 2025 г.**

**Наказателно дело от общ характер №158/2025 година – 9:30 часа**

На 20.03.2025 година, е насрочено съдебно заседание по наказателно дело №158/2025 година, образувано срещу **К.Е.К.** от град Плевен, роден 1987 година, обвинен в това, че

На 05.12.2024 година в град Плевен е държал на публично място марихуана, както и метамфетамин, който е имал за цел да разпространи.

Подсъдимият е осъждан многократно за престъпления от общ характер, включително такива с предмет наркотични вещества. Към момента е с мярка за неотклонение „Задържане под стража“.

Съдебното заседание е разпоредително.

**Наказателно дело от общ характер №580/2024 година – 10:00 часа**

На 20.03.2025 година, е насрочено за разглеждане от състав на Плевенски окръжен съд, наказателно дело №580/2024 година, образувано срещу **Ц.М.Т.** от град Плевен, инспектор към Районна служба „Пожарна безопасност и защита на населението“ град Плевен, обвинен в това, че

През ноември 2020 година поискал дар в качеството си на длъжностно лице, за да не извърши действие по служба. Задълженията му са били свързани с контрол на спазване правилата и нормите за пожарна безопасност при строителство на жилищна сграда в град Плевен.

**Наказателно дело от общ характер №863/2024 година – 10:30 часа**

На 20.03.2025 година, състав на Плевенски окръжен съд ще разгледа наказателно дело №863/2024 година, образувано срещу О.Ж.М., от град Плевен, с повдигнато обвинение за немарливо изпълнение на правно-регламентирана дейност, в качеството си на технически ръководител на обект.

На 27.10.2022 година, при извършване на строително-монтажни дейности, обвиняемият е допуснал в частично укрепен изкоп, да влезе общ работник без работно облекло и без да му е направен инструктаж. По време на работата му, в изкопа се е срутила земна маса и е затрупала работника. Причинена му е съчетана механична травма, несъвместима с живота, което довело до неговата незабавна смърт.

Като технически ръководител, подсъдимият е бил длъжен да осигури безопасни условия на труд, което е обвинен, че не е направил.

Обвинителният акт е постъпил в съда на 03.12.2024 година.

**Връзки с обществеността 14 март 2025 г.**

**e-mail:** **os\_press@abv.bg**